text: গ্রেফতার রাবির সেই শিক্ষক এবার বরখাস্ত | দশের খবর
  নাসিমকে কটুক্তি
  গ্রেফতার রাবির সেই শিক্ষক এবার বরখাস্ত
  রাবি প্রতিনিধি ২৭ জুন, ২০২০, ৬:৩২ অপরাহ্ন
  সদ্য প্রয়াত সাবেক স্বাস্থ্যমন্ত্রী মোহাম্মদ নাসিমের সময়ে স্বাস্থ্যখাতের দুর্নীতি নিয়ে কটুক্তির অভিযোগে গ্রেফতার হওয়া রাজশাহী বিশ্ববিদ্যালয়ের (রাবি) কম্পিউটার সায়েন্স অ্যান্ড ইঞ্জিনিয়ারিং বিভাগের সহকারী অধ্যাপক কাজী জাহিদুর রহমানকে সাময়িক ভাবে বরখাস্ত করেছে বিশ্ববিদ্যালয় প্রশাসন।
  শনিবার সকালে উপাচার্য অধ্যাপক ড. এম আব্দুস সোবহান সভায় সভাপতিত্বে উপাচার্যের বাসভবনে সিন্ডিকেট সভায় এ সিদ্ধান্ত নেওয়া হয়। বিষয়টি নিশ্চিত করেন রাবি উপ-উপাচার্য অধ্যাপক আনন্দ কুমার সাহা। তিনি বলেন, বিশ্ববিদ্যালয়ের শিক্ষক কাজী জাহিদুর রহমান গ্রেফতার হওয়ার পর লিগ্যাল সেলের মাধ্যমে আইন পর্যালোচনা করা হয়। তিনি মামলায় জেলে আছেন সেজন্য বিশ্ববিদ্যালয় আইন অনুযায়ী এ সিদ্ধান্ত নেয়া হয়েছে। আইন পর্যালোচনায় তাকে সাময়িক বরখাস্ত ছাড়া কোনো উপায় ছিলোনা। বিষয়টি নিষ্পত্তি না হওয়া পর্যন্ত তিনি সাময়িক বরখাস্ত করেন । তবে আইন অনুযায়ী তার বেতনের একটা নির্ধারিত অংশ তিনি পাবেন বলেও জানান তিনি।
  এর আগে প্রয়াত সাবেক স্বাস্থ্যমন্ত্রী মোহাম্মদ নাসিমকে ফেসবুকে কটুক্তির অভিযোগ তুলে এই শিক্ষকের বিরুদ্ধে মামলা দায়ের করেন রাজশাহী সাগরপাড়ার বাসিন্দা অ্যাডভোকেট তাপস কুমার সাহা। তার বিরুদ্ধে ডিজিটাল নিরাপত্তা আইনের ২৫, ২৯ ও ৩১ ধারায় অভিযোগ আনা হয়েছে।